《神鼎歌为任参军赋》
明代·黎民表

神鼎何年出荆土，三趾龙文形制古。丹砂水碧纷斓斑，款识纵横尚堪睹。

就中星罗六十字，读之钳口不能数。王在寒师命太史，对扬王休周仲父。

戈鋋矛戟森开张，蛟螭离奇忽奔舞。嗟尔神物胡为来，中兴抚运重明开。

两宫鼎食备厚养，万方玉铉多良材。千夫操畚筑城下，富媪有意呈奇瑰。

琅函将发出紫气，石窌大吼如惊雷。牧臣盱眵诧灵异，贮之为筑中天台。

衡霍呵卫驱罔两，江汉洗涤倾尊罍。予生好奇颇识字，荒僻安能逢盛事。

搦管争传王太令，得宝况是任公子。空勤枣木勒千言，尚乏赫蹄遗一纸。

逡巡闻未献明堂，金薤灵篇尚秘藏。且罢山中采黄独，期君蚤晚发潇湘。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。